O d ô v o d n e n i e

A. Všeobecná časť

	Ministerstvo spravodlivosti Slovenskej republiky vypracovalo návrh vyhlášky, ktorou sa mení a dopĺňa vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku.

	Vyhláška Ministerstva spravodlivosti č. 492/2004 Z. z. o stanovení všeobecnej hodnoty majetku sa dopĺňa novou prílohou č. 16, ktorá upravuje postup znalca pri určení všeobecnej hodnoty akcií na účely zistenia primeranosti ponúkaného protiplnenia v prípadoch uplatňovania práva výkupu podľa zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov (tzv. squeeze out). Postup znalca upravený vo vyhláške nadväzuje na právnu úpravu zákona o cenných papieroch, ktorá stanovuje povinnosť znalca použiť pri vypracovaní znaleckého posudku podnikateľskú a zároveň aj majetkovú metódu. 
	V návrhu sú obsiahnuté aj zmeny niektorých ďalších príloh, ktoré sú odozvou na znaleckú prax.

           Vyhláška je v súlade s Ústavou SR a so zákonom č. 382/2004 Z. z. o znalcoch, tlmočníkoch a prekladateľoch a o zmene a doplnení niektorých zákonov, na ktorého vykonanie je navrhnutá, ako i s ďalšími zákonmi.

           Prijatie vyhlášky nepredpokladá dopad na štátny rozpočet, rozpočty obcí ani dopad na rozpočty vyšších územných celkov.

B. Osobitná časť

K Čl. I

K bodu 1:
Zjednocujú sa pojmy v súvislosti s novou prílohou č. 16 tejto vyhlášky. Taktiež sa opravuje chyba vo vzorci pri výpočte hodnoty pokračujúcej. Nová úprava obsahuje širší záber možností výberu metód stanovenia všeobecnej hodnoty podniku a časti podniku pri aplikácii podnikateľskej metódy, vzhľadom na špecifiká hodnoteného podniku a tiež v súlade s možnosťami, ktoré poskytuje úroveň vedy v danom odbore.

K bodom 2 a 3
Zjednocujú sa pojmy v súvislosti s novou prílohou č. 16 tejto vyhlášky.

K bodu 4 až 6:
V prílohe č. 6 sa opravujú niektoré chyby vo vzorcoch, resp. texte.

K bodu 7 a 8: 
Rozširujú sa možnosti použitia metód stanovenia všeobecnej hodnoty podniku a časti podniku o likvidačnú metódu. 
Súčasne sa vyriešil problém znalcov z praxe, kde v určitých prípadoch nebolo možné ani účelné stanoviť všeobecnú hodnotu cenných papierov viacerými metódami (napr. vzhľadom na rozsah a kvalitu predložených podkladov)

K bodu 9:
Dopĺňa sa nová príloha č. 16. 

K Čl. II

Navrhuje sa účinnosť právneho predpisu.